આહનાએ સ્કૂલના દિવસોમાં થીએટર કર્યું હતું. એ પછી વિસલિંગ વૂડ્ઝ ઇન્ટરનેશનલ ઇન્સ્ટિટ્યૂટમાંથી એક્ટિંગ શીખીને તે શોબિઝનેસમાં તેનું નસીબ અજમાવવા આવી પહોંચી હતી. તેને પહેલો બ્રેક સ્મોલ સ્ક્રીન પર મળ્યો હતો. ટીવી સીરિઝ ‘યુદ્ધ'માં તે અમિતાભ બચ્ચનની દીકરીના રોલમાં પણ જોવા મળી હતી. તે કહે છે કે, ‘આઉટસાઇડર્સ માટે ફિલ્મ ઇન્ડસ્ટ્રીમાં કામ મેળવવું અને ટકી રહેવું ટફ છે. હું આઉટસાઇડર છું, પરંતુ મારા માટે કેટલીક બાબતો સરળ હતી. કેમ કે, મારી પાસે ઘર અને પેરેન્ટ્સ એમ બધું હતું. સાંજે શું ખાવાનું છે એનું મને ટેન્શન નહોતું. જોકે, મારા માટે અન્ય કેટલાક પડકારો હતા. હું ટીવી નહીં પરંતુ પ્રોગ્રેસિવ સિનેમા કરવા ઇચ્છતી હતી. મેં દસ વર્ષ સુધી થીએટર કર્યું હતું અને રૂપિયા નહોતા મેળવ્યા. એક આઉટસાઇડર ગર્લ માટે ફિલ્મ્સમાં કામ મેળવવું સરળ નથી, ખાસ કરીને ડિપ્લોમસીમાં વિશ્વાસ ન રાખતી મારા જેવી છોકરી માટે. ઇન્ડસ્ટ્રીમાં બધાને ખુશ રાખવા પડે છે, પરંતુ હું તો આખાબોલી છું. ખોટું લાગે તો સ્પષ્ટ વાત કરી દઉં છું. ઇન્ડસ્ટ્રીમાં આ વાત બધાને ગમતી નથી.